सुशील कुमारी की कहानी गांव का घर
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Sushil Kumari Village House
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
पति की कोरोना से मृत्यु होने के बाद कालिंदी 3 साल से इसी सोसायटी में रह रही थी। शर्बरी, विशी, पाखी और शन्मुखा ने कालिंदी के व्यवहार में अचानक आए इस बदलाव को जानने के लिए कालिंदी के घर जाने की योजना बनाई।
अगले शाम जब वह कालिंदी के घर पहुंची तो उन्हें सीढ़ियों में ही कलिंदी की आवाज सुनाई दी। वो किसी से फोन पर बात कर रही थीं, ‘काका, आप तो जानते हैं गांव के इस घर से मेरी आत्मा जुड़ी हुई है। राघव मुझे शादी करके इसी घर में लाए थे। बेटा अब अपनी गृहस्थी विदेश में बसा चुका है। गांव में जब आती हूं तो इस घर में राघव को महसूस करती हूं! मैंने उन्हीं के इलाज के लिए इस घर को गिरवी रखा था। मैं धीरे-धीरे करके पैसा इकट्ठा कर रही हूं परंतु 2 महीने में सारे पैसे? मुझे कुछ समय की मोहलत और दीजिए हेलो...हेलो..’
शायद दूसरी तरफ से फोन कट गया।
इतना सुनकर सभी सहेलियों ने एक दूसरे की तरफ देखा और वापिस पार्क में आ गई।
करीब 20 दिनों के बाद एक- दिन कालिंदी जब ड्यूटी से वापस आई तो उसने विशी, पाखी और शन्मुखा को घर के दरवाजे पर ही इंतजार करते हुए पाया।
पाखी ने आगे बढ़कर कालिंदी को एक बंद लिफाफा दिया। लिफाफे के अंदर उसके गांव के मकान की रजिस्ट्री थी।
कालिंदी ने हैरानी से उन सब की ओर देखा तो विशी बोली- ‘दीदी हम जानते हैं गांव का मकान आपके लिए कितना कीमती हैं और आप इसे एहसान न मानें। जब आपके पास पैसे हो जाएं तो आप यह रकम दे सकती हैं।’ इससे पहले कि कालिंदी कुछ बोलती सभी सहेलियों ने उसे बाहों में भर लिया।